Жалба, подадена на 13 октомври 2022 г. — ClientEarth/Съвет
(Дело T-648/22)
Език на производството: английски
Страни
Жалбоподател: ClientEarth AISBL (Брюксел, Белгия) (представител: C. Ziegler, lawyer)
Ответник: Съвет на Европейския съюз
Искания
Жалбоподателят моли Общия съд:
да отмени решението от 3 август 2022 г. (SGS 22/3264), свързано с искане за вътрешно преразглеждане в съответствие с дял IV от Регламента относно Орхуската конвенция по отношение на Регламент (ЕС) 2022/515 на Съвета от 31 март 2022 година за изменение на Регламент (ЕС) 2022/109 за определяне на възможностите за риболов на определени рибни запаси и групи от рибни запаси за 2022 г., приложими във водите на Съюза, както и за риболовните кораби на Съюза в някои води извън Съюза (OВ L 104, 2022 г., стp. 1) и,
да осъди Съвета да понесе направените от нея съдебни разноски, както и разноските на жалбоподателя.
Основания и основни доводи
Жалбоподателят изтъква четири основания в подкрепа на жалбата.
Първо основание: явна грешка при прилагане на правото и в преценката, що се отнася до обхвата на правото на жалбоподателя на достъп до преразглеждане в съответствие с Регламента относно Орхуската конвенция, тъй като Съветът е констатирал, че основанията, с които жалбоподателят твърди, че Съветът няма компетентност и че е допуснал злоупотреба с власт, когато е приел регламент за изменение на ОДУ, са недопустими, тъй като не попадат в приложното поле на член 10 от Регламента относно Орхуската конвенция.
Второ основание: явни грешки при прилагане на правото и в преценката, що се отнася до основни елементи на вторичното право и обхвата на компетентност на Съвета да определя ОДУ съгласно член 43, параграф 3 ДФЕС, тъй като Съветът допуснал:
явна грешка при прилагане на правото, що се отнася до предполагаемото въздействие на Споразумението за търговия и сътрудничество върху компетентността на Съвета да определя ОДУ в противоречие със законодателството на ЕС относно рибарството,
явни грешки при прилагане на правото, що се отнася до правото на преценка, с която разполага той, за да определя възможностите за риболов, ограничено от общата цел за максимален устойчив улов по член 2, параграф 2 от Основния регламент за ОПР и
явни грешки при прилагане на правото и в преценката що се отнася до пределите на неговите правомощия по член 43, параграф 3 ДФЕС.
Трето основание: явни грешки в преценката, що се отнася до задълженията на Съвета да:
да прилага подхода на предпазливостта, както изискват член 2, параграф 2, първа и втора алинеи, както и член 4, параграфи 1 и 8 и член 9, параграф 2 от Основния регламент за ОПР, и който е строго ограничен от общата цел за максимален устойчив улов,
–    да прилага екосистемния подход, изискван от член 2, параграф 3 от Основния регламент за ОПР.
Четвърто основание: явна грешка в преценката, що се отнася до допуснатата от Съвета злоупотреба с власт във връзка с приемането на Регламент (ЕС) 2022/515 на Съвета от 31 март 2022 година за изменение на Регламент (ЕС) 2022/109 за определяне на възможностите за риболов на определени рибни запаси и групи от рибни запаси за 2022 г., приложими във водите на Съюза, както и за риболовните кораби на Съюза в някои води извън Съюза (OВL 104, 2022 г., стp. 1).
____________